Α.Ο. Αιγάλεω (ποδόσφαιρο)

Ο **Αθλητικός Όμιλος Αιγάλεω** είναι ελληνικό αθλητικό σωματείο το οποίο εδρεύει στο Αιγάλεω. Ιδρύθηκε επίσημα ως «Α.Ε. Αιγάλεω» το 1931. Επίσημα χρώματα του αποτελούν το γαλάζιο και το λευκό.

Από την αγωνιστική περίοδο 2021–2022 το ανδρικό τμήμα ποδοσφαίρου του Α.Ο. Αιγάλεω αγωνίζεται στο δεύτερο τη τάξει πρωτάθλημα της Α2 Εθνικής Κατηγορίας (Super League 2), με την επωνυμία «**Αιγάλεω Αθλητικός Όμιλος City 1931 [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Αιγάλεω 1931 [[Ποδοσφαιρική Ανώνυμη Εταιρεία|Π.Α.Ε.]]**».

Αποτελεί μία από τις παλαιότερες ποδοσφαιρικές ομάδες της Ελλάδας, με αριθμό μητρώου Ε.Π.Ο. 129. Χρησιμοποιεί ως αγωνιστική έδρα το Δημοτικό Γήπεδο Αιγάλεω «Σταύρος Μαυροθαλασσίτης» το οποίο έχει χωρητικότητα 8.217 θέσεων.

Έχει πολυετή παρουσία στο πρωτάθλημα της Α΄ Εθνικής Κατηγορίας, έχοντας αγωνιστεί συνολικά 23 φορές. Επίσης, έχει παρουσία στις ευρωπαϊκές ποδοσφαιρικές διοργανώσεις έχοντας αγωνιστεί 1 φορά στο κύπελλο ΟΥΕΦΑ, 3 φορές στο Κύπελλο Ιντερτότο και 1 φορά στο Βαλκανικό Κύπελλο.

## Ιστορία
### Ίδρυση της Α.Ε. Ιεράπολης
Το 1929 οι νεαροί Μικρασιάτες πρόσφυγες Δημήτριος Γεωργ. Χανιώτης (Σμύρνη, 1912 - Αιγάλεω, 2002) και Γεώργιος Αρώνης ή "Φούντας" (Ιωνία, περί 1910 - Αθήνα 1992) ίδρυσαν την πρόγονο ομάδα του Αιγάλεω A.O., την *Αθλητική Ένωση Ιεράπολης*, εις ανάμνηση της "ιερής" καταγωγής τους. Η ομάδα αναγνωρίσθηκε επίσημα από την Ε.Π.Ο. δυο χρόνια αργότερα (1931).

### Η πορεία του ποδοσφαιρικού τμήματος έως το 2010
125px|μικρογραφία|Λογότυπο του Αιγάλεω (δεκαετία '70)
Ο Αθλητικός Όμιλος Αιγάλεω ιδρύθηκε στις 3 Νοεμβρίου 1946, όταν η Αθλητική Ένωση Πυριτιδοποιείου (που είχε ιδρυθεί το 1930) συγχωνεύτηκε με την Αθλητική Ένωση Αγίου Σπυρίδωνος (1934) και με τον Φοίνικα Πυριτιδοποιείου (1942) (τα 2 τελευταία σωματεία ήταν ανεξάρτητα, δεν αγωνίζονταν δηλαδή σε τακτικό πρωτάθλημα) και μετονομάσθηκε σε «**Αθλητικός Όμιλος Αιγάλεω**». Ακολούθως, στις 10 Δεκεμβρίου 1947 η διοίκηση του Α.Ο. Αιγάλεω ανακοίνωσε την προσχώρηση στον νέο σύλλογο και της Αθλητικής Ενώσεως Ιεραπόλεως (1931), η οποία του παραχώρησε όλα τα έννομα δικαιώματά της. Ωστόσο, οι εφημερίδες της εποχής εξακολουθούσαν να αναγράφουν τη νέα ομάδα ως «Αθλητική Ένωση Αιγάλεω» ή «Ένωση Αιγάλεω» ακόμη και την άνοιξη του 1948.

Αρχικά, ανεβαίνοντας ένα-ένα τα σκαλοπάτια της ποδοσφαιρικής ιεραρχίας (κατακτώντας κατά σειρά το πρωτάθλημα της Γ΄ κατηγορίας Αθηνών το 1948, της Β΄ κατηγορίας Αθηνών το 1950 και της Α2 Αθηνών τo 1954), το σωματείο έφθασε να αγωνίζεται για μια πενταετία στο κορυφαίο Αθηναϊκό Πρωτάθλημα (1955–1959), ενώ 15 χρόνια από την ίδρυσή του πέρασε τις πύλες και της νεοσύστατης τότε Α΄ Εθνικής Κατηγορίας (1961–62), καταλαμβάνοντας την 14η θέση (51 βαθμοί, 7 νίκες, 7 ισοπαλίες, 16 νίκες, τέρματα: 26-52) .

Κορυφαίες στιγμές στην ιστορία του Αιγάλεω Α.Ο. αποτελούν το Θερινό Πρωτάθλημα ΟΠΑΠ Α΄Εθνικής του 1968, η κατάκτηση της 4ης θέσης της Α΄ Εθνικής της περιόδου 1970–71 και η συμμετοχή του στη διοργάνωση του Βαλκανικού κυπέλλου ποδοσφαίρου, που είχε προηγηθεί ένα χρόνο πριν. Παράλληλα η ομάδα έχει φθάσει τρεις φορές έως την ημιτελική φάση του κυπέλλου Ελλάδας, τις περιόδους 1969–70, 1983–84 και 2002–03 όταν και αποκλείσθηκε από τον ΠΑΟΚ, τον Παναθηναϊκό και τον Άρη Θεσσαλονίκης, αντίστοιχα.

Η φθίνουσα πορεία του "Αιγάλεω Σίτι", χαρακτηριστική ονομασία που εμπνεύστηκε ο Αιγαλιώτης μουσικοσυνθέτης Γιώργος Ζαμπέτας, άρχισε στα τέλη της δεκαετίας του 1970. Είναι μάλιστα ενδεικτικό για αυτό, το γεγονός ότι έως και το 1979 η ομάδα είχε συμμετάσχει στις δεκαπέντε από τις είκοσι ερασιτεχνικές διοργανώσεις της Α΄ Εθνικής κατηγορίας που είχαν προηγηθεί.

Αντίθετα, στα χρόνια του Επαγγελματισμού οι συμμετοχές ήταν μόλις δύο έως το 2001, όταν και έγινε η επιστροφή της μετά από 16 έτη απουσίας. Την περίοδο 2003–04 η ομάδα κατόρθωσε να κατακτήσει την 5η θέση στη βαθμολογία και να κερδίσει τη συμμετοχή της στο κύπελλο ΟΥΕΦΑ για πρώτη φορά στα χρονικά, σε επίσημη δηλαδή Ευρωπαϊκή διοργάνωση έπειτα από τις δύο συμμετοχές της στο Κύπελλο Ιντερτότο, που προηγήθηκαν το καλοκαίρι του 2002 και του 2003..

Τα χρόνια που ακολούθησαν μετά τη συμμετοχή της ομάδας στην Ευρώπη ήταν χαρακτηριστικά μιας πτωτικής πορείας, καθώς υπέστη τρεις συνεχείς υποβιβασμούς, αρχικά στη δεύτερη κατηγορία (το 2007), στην τρίτη (το 2008) και στην τέταρτη το 2009.

### Συγχώνευση Αιγάλεω-Ηλυσιακός
Οι αδελφοί Μητρόπουλοι, ιδιοκτήτες της ομάδας του Αιγάλεω από το 1981, αμέσως μετά τον υποβιβασμό στη Γ΄ Εθνική το καλοκαίρι του 2008, αγόρασαν από τους τότε ιδιοκτήτες της Χριστοβασίλη και Μαρκάκη την ΠΑΕ Ηλυσιακός προκειμένου να την μετονομάσουν σε *ΗΑΟ Αιγάλεω* και το Αιγάλεω που θα αγωνίζονταν πλέον στην Γ΄ κατηγορία, σε Ηλυσιακό. Τη σεζόν 2008-2009 η ΠΑΕ Ηλυσιακός αγωνίστηκε στο γήπεδο του Αιγάλεω με απόφαση της *Ένωσης ποδοσφαιρικών Ανωνύμων Εταιρειών Β΄-Γ΄ Εθνικής* κατόπιν παραχωρητηρίου το οποίο εκδόθηκε τον Αύγουστο του 2008 με εντολή του τότε δημάρχου Αιγάλεω. Το επίμαχο αυτό έγγραφο στη συνέχεια ανεκλήθη με το αιτιολογικό ότι *λόγω θέρους δεν ήταν δυνατόν να συγκληθεί το Δημοτικό Συμβούλιο Αιγάλεω για να το εγκρίνει*.

Αξιοσημείωτο είναι ότι ο Ηλυσιακός αγωνίσθηκε χωρίς διακριτικά σήματα και για το λόγο αυτό του επεβλήθη πρόστιμο από την *Επιτροπή Επαγγελματικού Αθλητισμού (ΕΕΑ)* και οι ποδοσφαιριστές του εμφανίζονταν στο γήπεδο με κυανόλευκη εμφάνιση (διαφορετική από τα παραδοσιακά του χρώματα που είναι το κίτρινο και το μαύρο), ενώ το ίδιο έγινε και με την ΠΑΕ Αιγάλεω η οποία αγωνιζόταν αρχικά στο γήπεδο Δάσους Χαϊδαρίου επίσης με διαφορετικά χρώματα (ροζ-μαύρο) παρόλη την αρνητική απόφαση της ΕΕΑ για τη μετονομασία της ομάδας.

Όμως, την Κυριακή 9 Αυγούστου 2009 και μετά από συνεχείς αναβολές η Επιτροπή Επαγγελματικού Αθλητισμού ενέκρινε με πλειοψηφία 5-3, παρά την αρνητική εισήγηση του προέδρου του εισαγγελέα κ. Κουτελιδάκη, την συγχώνευση των δυο ΠΑΕ δι' απορροφήσεως της μίας (Ηλυσιακός) από την άλλη (Αιγάλεω) με το διακριτικό τίτλο "*ΠΑΕ Αιγάλεω ΑΟ*".

Το χρώματα της νέας ομάδας ήταν μπλε-άσπρο και η έδρα της, το δημοτικό στάδιο «Σταύρος Μαυροθαλασσίτης». Ωστόσο, παρά την αναβάθμιση αυτή, η ομάδα υπέστη έναν ακόμη υποβιβασμό, από τη Β΄ στη Γ΄ Εθνική κατηγορία, το 2010.

#### Αντιδράσεις
αριστερά|200px|μικρογραφία|Έντονες αντιδράσεις των οπαδών του Αιγάλεω στη συγχώνευση με τον Ηλυσιακό
Η διοίκηση του ερασιτέχνη Ηλυσιακού αμφισβήτησε ως παράνομη την απόφαση της συγχώνευσης και για το λόγο αυτό κατέθεσε αίτηση θεραπείας προς την ΕΕΑ. Η τελευταία, απέρριψε ως απαράδεκτη την ανωτέρω αίτηση το Φεβρουάριο του 2010 και ενώ το πρωτάθλημα βρίσκεται σε εξέλιξη, με το αιτιολογικό ότι εκκρεμούσε η λήψη απόφασης για το ζήτημα από το ΣτΕ, στο οποίο επίσης προσέφυγε ο Ερασιτέχνης Ηλυσιακός.

Στην όλη διαδικασία της συγχώνευσης των δυο ΠΑΕ αντέδρασαν έντονα οι φίλαθλοι και των δύο ομάδων και στο Αιγάλεω συστάθηκε "*Συντονιστική Επιτροπή για τη σωτηρία της ομάδας*" που με συγκεκριμένες ενέργειες και πρωτοβουλίες (ανακοινώσεις στο διαδίκτυο, παράσταση στο δημοτικό συμβούλιο Αιγάλεω, συλλογή υπογραφών συμπαράστασης, συνεντεύξεις Τύπου κ.τ.λ.) πέτυχε να αναγνωρισθεί επίσημα από όλες τις παρατάξεις του δημ. συμβουλίου Αιγάλεω σαν κίνηση πολιτών και να εξουσιοδοτηθεί ομόφωνα από αυτό κατά τη συνεδρίασή του στις 19 Μαρτίου 2009 να αναζητήσει μια διάδοχο κατάσταση για το ιδιοκτησιακό καθεστώς της ΠΑΕ Αιγάλεω.

Στη συγχώνευση αντιτάχθηκε σθεναρά ο Ερασιτέχνης Ηλυσιακός και ο σύλλογος παλαιμάχων ποδοσφαιριστών του, ενώ ερωτήματα για το θέμα είχαν κατατεθεί στη Βουλή των Ελλήνων από τους βουλευτές Λιάνα Κανέλλη, Γιάννη Δημαρά, Γρηγόρη Ψαριανό, Αθανάσιο Πλεύρη κ.α.

#### Η τελική έκβαση της υπόθεσης
Την Τρίτη 15 Ιουνίου του 2010 ανακοινώθηκε από τον Ερασιτέχνη Ηλυσιακό ότι σύμφωνα με πληροφορίες η εισήγηση προς το αρμόδιο Τμήμα του ΣτΕ ήταν ακυρωτική για την υπουργική απόφαση που αφορούσε στη συγχώνευση της ΠΑΕ Ηλυσιακός με την ΠΑΕ Αιγάλεω.

Ανταπαντώντας, η διοίκηση της ΠΑΕ Αιγάλεω έκανε γνωστή την πρόθεσή της -σε περίπτωση που τελικά το ΣτΕ ακυρώσει τη συγχώνευση- να διαλύσει την ομάδα που ονομάζεται «Ηλυσιακός» και προειδοποίησε τους διοικούντες του ερασιτέχνη Ηλυσιακού να προετοιμαστούν για συμμετοχή στο πρωτάθλημα της Δ΄ Εθνικής.

«Για μας υπάρχει ομάδα μόνο με το όνομα Αιγάλεω, είτε παίζει στα Κύπελλα Ευρώπης, είτε για διάφορους λόγους στην Δ΄ Εθνική" κατέληγε η ανακοίνωση της ΠΑΕ Αιγάλεω.»

Έτσι δεν υπέβαλε δήλωση συμμετοχής στο πρωτάθλημα της Γ΄ Εθνικής κατηγορίας στην Ένωση Επαγγελματικού Ποδοσφαίρου και υποβιβάστηκε μετά από έκτακτη συνεδρίαση του ΕΕΠ στις 13 Αυγούστου 2010, στην Δ΄ Εθνική κατηγορία πλέον σαν Ηλυσιακός. Στον ίδιο Όμιλο της ίδιας Κατηγορίας και για την αγωνιστική περίοδο 2010–11 μετείχαν τα ποδοσφαιρικά Τμήματα τόσο του Α.Ο. Ηλυσιακού όσο και του Αιγάλεω Α.Ο.

Το ΣτΕ εξέδωσε τελικά την απόφασή του τον Μάρτιο του 2011, βάσει της οποίας η συγχώνευση ακυρώθηκε και τυπικά. Κατόπιν αυτής της εξέλιξης, η περίοδος 2009–10 λογίζεται σαν να μην υπάρχει για την ομάδα του Αιγάλεω, κατά τη διάρκεια της οποίας αγωνίσθηκε στη θέση του Ηλυσιακού στο πρωτάθλημα της Β΄ Εθνικής. Σύμφωνα με την απόφαση του ΣτΕ η συμμετοχή ήταν παράνομη, καθώς στα μέσα Σεπτεμβρίου του 2011 ανακοινώθηκε ότι ο Ηλυσιακός επιστρέφει στη Φούτμπολ Λιγκ 2, καταλαμβάνοντας τη θέση που παράνομα του αφαιρέθηκε με τη συγχώνευση του Αυγούστου 2009.

### Πρόσφατη πορεία του ποδοσφαιρικού τμήματος
Έπειτα από τη διάλυση της Π.Α.Ε. Αιγάλεω λόγω αδυναμίας συμμετοχής της σε επαγγελματική κατηγορία και την αποχώρηση των αδελφών Θωμά και Βίκτωρα Μητρόπουλου από τα διοικητικά ηνία, το ποδοσφαιρικό τμήμα του συλλόγου υπήχθη στη δικαιοδοσία του Ερασιτέχνη Αιγάλεω Α.Ο.

#### Περίοδος 2010–11
Μετά την άρνηση της διοίκησης της ΠΑΕ Αιγάλεω να δηλώσει συμμετοχή στο πρωτάθλημα της Γ΄ Εθνικής το καλοκαίρι του 2010, κάτι που επισημοποιήθηκε με ανακοίνωση που εξέδωσε, η ανώνυμη εταιρεία διαλύθηκε και τέθηκε υπό διαδικασία εκκαθάρισης. Η ΕΠΟ έκανε δεκτά στην διοργάνωση της Δ΄ Εθνικής κατηγορίας και τα δυο ερασιτεχνικά ποδοσφαιρικά τμήματα, τόσο του Αιγάλεω, όσο και του Ηλυσιακού, που προηγουμένως (2009-10) μετείχαν στην ομάδα η οποία είχε προκύψει από τη συγχώνευσή τους. Καθήκοντα προέδρου ερασιτέχνη Αιγάλεω Α.Ο. ανέλαβε επίσημα ο δημοτικός υπάλληλος Γιώργος Τριδήμας . Προπονητής προσλήφθηκε ο Θωμάς Γράφας (γιος του παλαιού διεθνή ποδοσφαιριστή Δημήτρη Γράφα) αλλά η ομάδα παρέπαιε αγωνιστικά μέχρι τις μετεγγραφές του Ιανουαρίου, όπου αποκτήθηκαν ορισμένοι έμπειροι ποδοσφαιριστές. Εν συνεχεία το Αιγάλεω ανέκαμψε και έφτασε στην κατάληψη της τρίτης θέσης της τελικής βαθμολογίας.

#### Περίοδος 2011–12
Τα διοικητικά ηνία του ποδοσφαιρικού τμήματος έχει αναλάβει, με απλή εξουσιοδότηση του Δ.Σ. του συλλόγου από το Δεκέμβριο του 2011, ο επιχειρηματίας Γιώργος Γιανναράκης, ο οποίος διαδέχτηκε το Γιώργο Τριδήμα που αποχώρησε προς τα τέλη της προηγούμενης σεζόν. Προπονητής του Αιγάλεω για δεύτερο συνεχόμενο χρόνο ξεκίνησε ο Θωμάς Γράφας, αλλά στην πορεία και έπειτα από μερικά ανεπιτυχή αποτελέσματα, αντικαταστάθηκε από το Θωμά Κουρκούνα. Νέος προπονητής, από την 1 Μαρτίου 2012 ήταν ο Κριστόφ Βαζέχα με τον οποίο η συνεργασία λύθηκε στις 13 Ιουνίου 2012

#### Περίοδος 2012–13
Χρησιμοποιώντας τρεις διαφορετικούς προπονητές και με γυμναστή τον Χρήστο Λαζαρίδη κατά τη διάρκεια της σεζόν, αρχικά το Μάρκο Μαυρομάτη, στη συνέχεια τον Πάρη Βάλβη και στο τέλος το Λουσιάνο ντε Σόουζα, το Αιγάλεω κέρδισε τον τίτλο του πρωταθλητή στον 8ο όμιλο του Περιφερειακού Πρωταθλήματος και ανέβηκε στη νέα *Γ΄ Εθνική Ερασιτεχνική κατηγορία* της περιόδου 2013–14. Η ομάδα ήταν επίσης, φιναλίστ, για πρώτη φορά στην ιστορία της, στον Τελικό του Κυπέλλου ΕΠΣΑ, όπου ηττήθηκε από την Κηφισιά, με σκορ 4-3 στα πέναλτι.

#### Περίοδος 2013–14
Στις 5 Αυγούστου του 2013 ο Γιώργος Γιανναράκης επανεκλέχθηκε στην προεδρία του συλλόγου, μετά τις σχετικές αρχαιρεσίες που διεξήχθησαν Τεράστια οικονομικά προβλήματα αντιμετώπισε η ομάδα, με αποτέλεσμα η διοίκησή της να προβεί σε αλλεπάλληλες αλλαγές προπονητή, αφού τον Λουτσιάνο ντε Σόουζα αντικατέστησε αρχικά ο Γιώργος Αθανασιάδης, που με τη σειρά του παραιτήθηκε, για να τον διαδεχθεί ο Γιώργος Σουρλής. Την Τετάρτη 8 Ιανουαρίου του 2014, ο πρόεδρος του συλλόγου Γιώργος Γιανναράκης ανακοίνωσε ότι παραιτείται από το αξίωμά του  για να ανακαλέσει την απόφασή του και να παραιτηθεί εκ νέου, στις 4 Μαρτίου. Τον Γιώργο Σουρλή διαδέχθηκε στη συνέχεια (15η αγωνιστική) ο Μανώλης Παπαδόπουλος, ο οποίος με τη σειρά του έδωσε τη θέση του στον Παναγιώτη Μανδραφλή, από την 21η αγωνιστική έως το τέλος. Παρά τις κινήσεις αυτές, η ομάδα δεν απέφυγε τον υποβιβασμό, καθώς τερμάτισε στην 11η θέση της βαθμολογίας Στις 11 Ιουνίου του 2014, σε ανοιχτή συνέλευση πάρθηκε απόφαση να προκηρυχθούν νέες αρχαιρεσίες, οι οποίες και πραγματοποιήθηκαν την Παρασκευή 20 Ιουνίου 2014. Από αυτές προέκυψε το νέο 15μελές διοικητικό συμβούλιο του Ομίλου (για την τριετία 2014–2017), το οποίο την επόμενη ημέρα (Σάββατο 21 Ιουνίου 2014) συγκροτήθηκε σε σώμα, με πρόεδρο το γνωστό ποινικολόγο Αλέξη Κούγια.

#### Περίοδος 2014–15
Την 1 Ιουλίου 2014 και κατόπιν πρότασης του νέου διοικητικού συμβούλιου της ομάδας, οι φίλαθλοι του Αιγάλεω κλήθηκαν να αποφασίσουν δια ψηφοφορίας σε ποια κατηγορία επιθυμούν να αγωνισθεί το ποδοσφαιρικό τμήμα του συλλόγου. Το αποτέλεσμα της ψηφοφορίας ήταν σε ποσοστό 57,62% υπέρ της επιλογής βάσει των καθαρά αγωνιστικών αποτελεσμάτων της περιόδου 2013-14, ήτοι στην Α΄κατηγορία της Ε.Π.Σ. Αθηνών Ωστόσο, δυο μόλις ημέρες μετά τη διεξαγωγή της ψηφοφορίας, ο κ. Κούγιας, με δηλώσεις του ξεκαθάρισε ότι αποδέχεται το αποτέλεσμά της, πλην όμως σκοπεύει να δηλώσει και δεύτερη ομάδα του Αιγάλεω στο πρωτάθλημα της Football League, παράλληλα με εκείνη που θα αγωνίζεται στην Α΄ τοπική κατηγορία Στις 3 Ιουλίου ανακοινώθηκε η πρόσληψη του νέου προπονητή Χρήστου Τάσση. Ωστόσο, την Τετάρτη 27 Αυγούστου ο Αλέξης Κούγιας δήλωσε ότι αποχωρεί από την προεδρία της ομάδας, λόγω αυξημένων επαγγελματικών υποχρεώσεων. Στις 29 Οκτωβρίου 2014 ο τεχνικός διευθυντής της ομάδας Τάκης Μανδραφλής ανακοίνωσε τη λήξη της συνεργασίας με τον προπονητή Χρήστο Τάσση Στις 5 Νοεμβρίου του 2014, την ομάδα ανέλαβε ο Άγγελος Πυρένης. Όπως διέρευσε στον Τύπο στις 9 Δεκεμβρίου 2014 ο Αιγαλιώτης επιχειρηματίας Γιάννης Παλτόγλου θα είναι ο νέος πρόεδρος στο ποδοσφαιρικό τμήμα του Αιγάλεω Α.Ο. Η ομάδα αναδείχθηκε πρωταθλήτρια χειμώνα , ενώ για δεύτερη φορά στα χρονικά πέρασε στους ημιτελικούς του Κυπέλλου της ΕΠΣ Αθηνών Στις 18 Φεβρουαρίου 2015 αποκλείοντας στα πέναλτι το Φωστήρα Ηλιούπολης, προκρίθηκε στον Τελικό της ΕΠΣ Αθηνών. Την Τετάρτη 11 Μαρτίου 2015 ανακοινώθηκε η διεξαγωγή έκτακτης γενικής συνέλευσης, με μοναδικό θέμα την προκήρυξη αρχαιρεσιών για την ανάδειξη νέου διοικητικού συμβουλίου Οι εκλογές ορίσθηκαν να διεξαχθούν το Σάββατο 4 Απριλίου 2015 Το νέο διοικητικό συμβούλιο συγκροτήθηκε σε Σώμα, την Τρίτη 7 Απριλίου 2015 με πρόεδρο το Γιάννη Παλτόγλου, αντιπροέδρους τους Ευθύμιο Μαξακούλη και Αντώνη Τιρτιράκη, γραμματείς τους Μηνά Αρχοντάκη - Αντώνη Χατζηαντωνίου και ταμία τον Παντελή Βλάχο. Στις 9 Απριλίου 2015 το Αιγάλεω, επικρατώντας στην παράταση με 1-0 του Χαραυγιακού, αναδείχθηκε Κυπελλούχος Αθήνας για πρώτη φορά στην ιστορία του Παράλληλα, νικώντας με 1-0 εκτός έδρας τον ΟΦ Χολαργού την τελευταία αγωνιστική, το Αιγάλεω κατέκτησε τον τίτλο του πρωταθλητή Αθηνών

Στο ειδικό πρωτάθλημα ανόδου, το Αιγάλεω έφερε τα εξής αποτελέσματα: Αιγάλεω - Α.Ε. Ηρακλείου (στο γήπεδο Ελευσίνας) 1-2, Κερατσίνι - Αιγάλεω 0-1, Ίκαρος Καλλιθέας - Αιγάλεω 1-0, Α.Ε. Ηρακλείου - Αιγάλεω 1-0, Αιγάλεω - Κερατσίνι 2-1 και Αιγάλεω - Ίκαρος Καλλιθέας 4-0. Ύστερα από την αποτυχία της ομάδας και κατακτήσει την επάνοδό της στη Γ΄ Εθνική κατηγορία (έμεινε στη δεύτερη θέση του ομίλου του τουρνουά, πίσω από την Α.Ε. Ηρακλείου) και την αποχώρηση του προπονητή Άγγελου Πυρένη, νέος τεχνικός στην ομάδα ανέλαβε ο Γιώργος Σουρλής

#### Περίοδος 2015–16
Για δεύτερη συνεχόμενη χρονιά, η ομάδα αναδείχθηκε πρωταθλήτρια Αθηνών και μάλιστα τρεις αγωνιστικές πριν την ολοκλήρωση του προγράμματος αγώνων. Μάλιστα για πρώτη φορά στην ιστορία της, κατέκτησε αήττητη το πρωτάθλημα.

Στο ειδικό πρωτάθλημα ανόδου, το Αιγάλεω έφερε τα εξής αποτελέσματα: Προοδευτική - Αιγάλεω 4-1, Αιγάλεω - Αετός Κορυδαλλού 2-1, Άγιος Ιερόθεος - Αιγάλεω 3-1, Αιγάλεω - Προοδευτική (διακόπηκε λόγω επεισοδίων), Αετός Κορυδαλλού - Αιγάλεω 3-0 και Αιγάλεω - Άγιος Ιερόθεος 1-4. Η ομάδα τερμάτισε στην τελευταία θέση και ο προπονητής Γιώργος Σουρλής, αναλαμβάνοντας την ευθύνη για την απώλεια της ανόδου, παραιτήθηκε με γραπτή του δήλωση που ανακοινώθηκε απ' την επίσημη ιστοσελίδα του συλλόγου

#### Περίοδος 2016–17
Στην τρίτη συνεχόμενη χρονιά της στην τοπική κατηγορία Αθηνών, η ομάδα του Αιγάλεω ξεκίνησε με βλέψεις πρωταθλητισμού, έχοντας σαν στόχο να κερδίσει την επιστροφή της στην Γ΄ Εθνική. Νέος προπονητής του τμήματος ανέλαβε ο Μάρκος Μαυρομάτης, ο οποίος όμως γρήγορα διαφώνησε με κάποια επιλογή της διοίκησης και παραιτήθηκε, για να τον διαδεχθεί ο Κώστας Αρζένης Ωστόσο, μετά από ένα άσχημο ξεκίνημα με κορύφωμα την ήττα (2-0) της ομάδας από τον Πανερυθραϊκό εκτός έδρας το Σάββατο 4 Φεβρουαρίου 2017, αποτέλεσμα που φάνηκε ότι απομάκρυνε το Αιγάλεω από τη διεκδίκηση του τίτλου, τερματίσθηκε η συνεργασία και με τον Αρζένη, σύμφωνα με επίσημη ανακοίνωση του συλλόγου. Εν συνεχεία, προπονητής ανέλαβε ο Π. Κωνσταντινίδης, ενώ στις 22 Απριλίου 2017 προσλήφθηκε ο Ηλίας Καλοπήτας με γυμναστή τον Χρήστο Λαζαρίδη που κατάφερε να κερδίσει τον τίτλο της Α΄ Κατηγορίας Αθήνας (ήταν κάτι που επιτεύχθηκε για 3ο συνεχόμενο χρόνο), μαζί με την απευθείας άνοδο στην Γ΄ Εθνική. Ωστόσο ο προπονητής υπέβαλε παραίτηση τη Δευτέρα 4 Δεκεμβρίου 2017, την οποία έκανε αποδεκτή με ανακοίνωσή της η διοίκηση του Αιγάλεω.

#### Περίοδος 2017–18
Μέτριο ήταν το ξεκίνημα της ομάδας στον 8ο όμιλο της ερασιτεχνικής Γ΄ Εθνικής, ενώ με τη συμπλήρωση του 2017 λύθηκε η συνεργασία και με τον προπονητή Θανάση Κιούπκιολη, ο οποίος (διαδεχόμενος τον Ηλία Καλοπήτα) δεν είχε θητεύσει ούτε έναν μήνα στη θέση αυτή καθώς είχε προσληφθεί μόλις την 7η Δεκεμβρίου. Στις 3 Ιανουαρίου 2018 η διοίκηση της ομάδας ανακοίνωσε την πρόσληψη του Γιώργου Αρχοντάκη. Ωστόσο, στις 12 Μαρτίου, αμέσως μετά την ήττα της ομάδας στην Κρήτη από την Α.Ε. Μυλοπόταμου, με την οποία το Αιγάλεω έχασε κάθε ελπίδα να κερδίσει τον τίτλο στον όμιλο από τον πρωτοπόρο Ηρόδοτο, η συνεργασία και με αυτό τον τεχνικό λύθηκε εκ νέου. Την επόμενη ημέρα ανακοινώθηκε η πρόσληψη του Λευτέρη Βασιλειάδη.

#### Περίοδος 2018–19
αριστερά|μικρογραφία|244x244εσ|Εικόνα από την αναμέτρηση του Αιγάλεω-Ηλυσιακός 2-0 (σεζόν 2018–19).
Το Αιγάλεω κατέκτησε το πρωτάθλημα της ερασιτεχνικής Γ΄ Εθνικής, επιστρέφοντας, έτσι, στη Β΄ Εθνική κατηγορία.

#### Περίοδος 2019–20
Η ομάδα ξεκίνησε τις υποχρεώσεις της στο πρωτάθλημα της Φούτμπολ Λιγκ με προπονητή τον Πέτρο Δημητρίου, ο οποίος μετά τις δύο πρώτες αναμετρήσεις παραχώρησε τη θέση του στον Λουκά Καραδήμο. Ωστόσο, μετά την ήττα του Αιγάλεω στα Τρίκαλα από την τοπική ομάδα, παιχνίδι κατά το οποίο σημειώθηκαν επεισόδια ο Καραδήμος (με το συνεργάτη του Δημήτρη Καλύκα) παραιτήθηκαν και στη θέση του προσλήφθηκε ο Θωμάς Γράφας, γιος του παλαιού διεθνή Δημήτρη Γράφα.

#### Περίοδος 2020–21
Με την καθυστερημένη έναρξη του πρωταθλήματος (λόγω των περιοριστικών μέτρων που επιβλήθηκαν από την Πολιτεία με σκοπό την αποτροπή διασποράς του ιού Covid-19) σημειώθηκε αλλαγή στην τεχνική ηγεσία της ομάδας καθώς τρεις ημέρες μετά από τον αγώνα της 2ης αγωνιστικής μεταξύ Αιγάλεω - Ιάλυσου Ρόδου που έγινε την Τετάρτη 31 Μαρτίου 2021 και έληξε με νίκη των φιλοξενούμενων, ο Θωμάς Γράφας παραιτήθηκε από τη θέση του, για να τον αντικαταστήσει στις 6 Απριλίου, ο Απόστολος Χαραλαμπίδης.

#### Περίοδος 2021–22
Μετά την συγχώνευση της Σούπερ Λιγκ 2 με την Φούτμπολ Λιγκ ουσιαστικά το Αιγάλεω ανέβηκε στην δεύτερη κατηγορία του Ελληνικού ποδοσφαίρου μετά από 11 χρόνια απουσίας. Στον Πάγκο συνέχισε ο Απόστολος Χαραλαμπίδης και η ομάδα τερμάτισε στην 8η θέση παραμένοντας εύκολα στην κατηγορία. Στο Κύπελλο αποκλείστηκε από την Παναχαϊκή που τότε έπαιζε στην Γ΄ Εθνική. 

#### Περίοδος 2022–23
Την αγωνιστική περίοδο 2022–23 το Αιγάλεω, με προπονητή τον Θωμά Γράφα πλέον, κινδύνεψε με υποβιβασμό. Ο Γράφας αποτέλεσε παρελθόν και τις τύχες ομάδας ανέλαβε ο Τίμος Καβακάς ο οποίος μετά την νίκη με 2-1 επί του Ρουφ πανηγύρισε την παραμονή της ομάδας στην Σούπερ Λιγκ 2. Στο Κύπελλο το Αιγάλεω είχε αποκλειστεί από τον Πανσερραϊκό στην παράταση χάνοντας το ματς από ένα ανύπαρκτο πέναλτι. 

#### Περίοδος 2023–24
Η σεζόν ξεκίνησε με διοικητικές αλλαγές στο Αιγάλεω αφού αποχώρησε η διοίκηση Παλτόγλου. Η ομάδα κατέβηκε στο πρωτάθλημα παρόλα αυτά καθώς βρέθηκε διάδοχο διοικητικό σχήμα. Με προπονητή τον Ντράγκαν Τζουκάνοβιτς το Αιγάλεω άρχισε πολύ άσχημα την χρονιά και τελικά μετά την ήττα από τον Ιωνικό με 5-1 και τους προπηλακισμούς που δέχθηκε η αποστολή από οπαδούς ο Σέρβος τεχνικός αποτέλεσε παρελθόν. Την θέση του πήρε ο Νίκος Παντέλης για 3 μόλις παιχνίδια αφού μετά την ήττα από την Καλαμάτα με 1-0 αποχώρησε για προσωπικούς λόγους. Την θέση του πήρε ο Απόστολος Χαραλαμπίδης ο οποίος κατάφερε να σώσει την ομάδα από τον υποβιβασμό. Στο Κύπελλο το Αιγάλεω αποκλείστηκε από τον Διαγόρα στην παράταση μέσα στο Αιγάλεω. 

#### Περίοδος 2024–25
Με τον Απόστολο Χαραλαμπίδη στον πάγκο το Αιγάλεω κατάφερε να μπει στα πλέι οφ του Νοτίου ομίλου της Σούπερ Λιγκ 2 και να αποφύγει την μάχη του υποβιβασμού. Στο τέλος της σεζόν τερμάτισε 4ο. Στο Κύπελλο αφού απέκλεισε τον Ηρακλή στα πέναλτι αποκλείστηκε από τον ΠΑΟΚ γνωρίζοντας ήττα με 0-3 εντός και 7-1 εκτός.

## Τίτλοι
* Πρωταθλήματα Β΄ Εθνικής: (4) 1964–65, 1976–77, 1982–83, 2000–01
* Πρωταθλήματα Γ΄ Εθνικής: (2) 1998–99, 2018–19
* Πρωταθλήματα Δ΄ Εθνικής: (2) 1995–96, 2012–13
* Πρωταθλήματα Α΄ Ε.Π.Σ. Αθηνών: (5) 1959–60, 1960–61, 2014–15, 2015–16, 2016–17
* Πρωτάθλημα Α2 Ε.Π.Σ. Αθηνών: (1) 1953–54
* Πρωτάθλημα Β΄ Ε.Π.Σ. Αθηνών: (1) 1949–50
* Πρωτάθλημα Γ΄ Ε.Π.Σ. Αθηνών: (1) 1947–48
* Κύπελλο Ε.Π.Σ. Αθηνών: (1) 2014–15
* Θερινό πρωτάθλημα Ο.Π.Α.Π.: (1) 1968

## Η ιστορία του ποδοσφαιρικού τμήματος με αριθμούς

## Οι διεθνείς αγώνες

## Στο Κύπελλο Ελλάδας
Το Αιγάλεω δεν κατάφερε ποτέ να αγωνιστεί σε τελικό του Κυπέλλου Ελλάδας. Έφτασε τρεις φορές ως τους ημιτελικούς της διοργάνωσης, το 1969–70 όταν και αποκλείστηκε από τον ΠΑΟΚ (ήττα 1-0 στο γήπεδο της Τούμπας), το 1983–84 αποκλείστηκε με δύο ήττες (3-0 εντός έδρας και 4-0 στη "*[[Γήπεδο Απόστολος Νικολαΐδης|Λεωφόρο]]*") από τον νταμπλούχο τη χρονιά εκείνη Παναθηναϊκό, ενώ το 2002–03 γνώρισε τον αποκλεισμό από τον Άρη με δύο ισοπαλίες και τον κανονισμό του εκτός έδρας γκολ (1-1 στο Αιγάλεω και 0-0 στο γήπεδο "Κλεάνθης Βικελίδης"). Επίσης άλλες τρεις φορές κατάφερε να φτάσει ως την προημιτελική φάση της διοργάνωσης και συγκεκριμένα το 1964–65 όταν (σαν ομάδα Β΄ Εθνικής) αποκλείσθηκε με σκορ 3-2 από την Προοδευτική (ομάδα Α΄ Εθνικής) σε μονή αναμέτρηση στο Στάδιο "Γεώργιος Καραϊσκάκης", το 1973–74 όταν αποκλείσθηκε σε μονό αγώνα χάνοντας με 2-0 από τον ΠΑΟΚ στο γήπεδο Τούμπας και το 1976–77 από τον ΠΑΟ, ηττώμενο με 9-0 στη "Λεωφόρο".

## Πρόεδροι

Πρώτος πρόεδρος της νέας ομάδας που δημιουργήθηκε οριστικά στα τέλη του 1947, μετά από την ολοκλήρωση των τυπικών διαδικασιών της συγχώνευσης, ήταν ο Γεώργιος Μαρτίνης (Δαρδανέλια, 1902 - Αιγάλεω, 1987). Κατά καιρούς τη θέση κατείχαν μεταξύ άλλων οι Νικόλαος Μίχος, Δημήτριος Χανιώτης, Ιωάννης Τρέσσος (1918–2002), ο κωνσταντινουπολίτης Γεώργιος Νικ. Αρώνης (1920–1974), που δεν πρέπει να συγχέεται με τον ιδρυτή της Ιεράπολης μικρασιάτη Γεώργιο Αρώνη, ούτε με τον Λάκωνα στην καταγωγή Γεώργιο Αρώνη του Χαραλάμπους (Βοτανικός, 1925–2007), αδελφό του πρώην ποδοσφαιριστή του Αιγάλεω Α.Ο. και δημοτικού συμβούλου Δημήτρη (Τάκη) Αρώνη (Οκτώβριος 1930–Ιούνιος 2014), ο βαλκανιονίκης του άλματος επί κοντώ και εν-συνεχεία επιχειρηματίας της εστίασης Γεώργιος Καραμπατέας (1937–2005), ο πολιτικός μηχανικός Ιωάννης Παντελιάδης (1931–1989), ο εργολάβος οικοδομικών υλικών Δημήτριος Τουσμάνωφ (1919–1995), ο επιχειρηματίας Γεώργιος Δαλακούρας (1935–2014), οι Αλέξανδρος Σταυρόπουλος, Χρήστος Κανελλόπουλος (1929 - 2019) και πιο πρόσφατα οι Βίκτωρ Μητρόπουλος και Δημήτρης Καλογερόπουλος. Κατά χρονικά διαστήματα πρόεδροι είχαν διατελέσει και οι Κυριάκος Μαρκίδης, Γεώργιος Ραλλίδης, Αθανάσιος Ελευθεριάδης, ο μαιευτήρας - κλινικάρχης Θεμιστοκλής Κοντομήτρος (1923–1996), Ιωάννης Γαρδεράκης (1932–2012), Ι. Γαρδέρης, Δημ. Κοντογιάννης, Γεώργιος Τριανταφυλλίδης (1927–2001), Δημ. Τσικουντούρογλου (απεβ. στις 9 Αυγούστου 2021, 72 ετών), Αλέξης Κούγιας κ.α.

## Προπονητές
Σημαντικοί τεχνικοί που θήτευσαν κατά καιρούς στην τεχνική ηγεσία της ομάδας είναι οι Μίμης Σέλτσικας, Τρύφωνας Τζανετής, Γιώργος Μάγειρας, Χρήστος Ρίμπας, Λευτέρης Αντωνιάδης, Λουίτζι Τζουλιάνο, Αλέξι Πέτροβιτς, Θανάσης Σούλης, Κώστας Χούμης, Νίκος Μπαϊρακτάρης, Ντέζο Μπούντζακ, Μίλτος Παπαποστόλου, Χαράλαμπος Σεραφείδης, Μπέλα Πάλφι, Νταν Γεωργιάδης, Ανδρέας Σταματιάδης, Σταύρος Μακρής, Παύλος Γρηγοριάδης, Γιάννης Μαντζουράκης, Λες Σάνον, Κώστας Πολυχρονίου, Κώστας Καραπατής, Αντώνης Τζανετουλάκος, Γιάννης Γκαϊτατζής, Τάκης Παπουλίδης, Πέτρος Καραβίτης, Γεώργιος Φράγκου, Στάθης Χάιτας, Μπάμπης Σταυρόπουλος, Ζαχαρίας Λυκουρίνος, Γιώργος Χατζάρας, Stephane Demol, Γιώργος Βαζάκας κ.α.

## Σημαντικοί ποδοσφαιριστές
αριστερά|300 px|μικρογραφία|Οι δυο κορυφαίοι ποδοσφαιριστές της ομάδας
Πρώτος σε συμμετοχές είναι ο Πηγαδίτης και πρώτος σκόρερ ο Χρήστος Χατζησκουλίδης.

Ενδεικτικά αναφέρουμε τους Διεθνείς (στις Εθνικές ομάδες Ανδρών, Ενόπλων, Ελπίδων, Νέων, Ερασιτεχνών, Μεσογειακή - Ολυμπιακή Ομάδα κ.λ.π. σημαντικούς ποδοσφαιριστές οι οποίοι αγωνίσθηκαν, κατά καιρούς με τα χρώματα της ομάδας): Αντώνης Λιβανός ("Σαρρής"), Γιώργος Τριανταφυλλίδης (1927–2001), Δημήτρης Γιουλντούρης ("γέρος"), Στέφανος Φοντάνας, Αλέκος Κοτσάκης (γεν. 6 Απριλίου 1925), Δημήτρης (Τάκης) Αρώνης (1930-2014), Βασίλης Χωριανόπουλος (μέλος της Μικτής Αθηνών), Νικόλαος Μίχος, Μιχάλης Ιωσηφόγλου (4 Σεπτεμβρίου 1930–25 Ιανουαρίου 2022, μαζί με τον Κοτσάκη και το Νικόλαο Λυρόπουλο που είχε γεννηθεί στις 3 Απριλίου του 1927, ήταν οι τρεις αρχαιότεροι εν ζωή ποδοσφαιριστές του συλλόγου, έως τις 14 Ιουλίου του 2021, που ο Λυρόπουλος απεβίωσε), Κώστας Λιοσάτος (στέλεχος της Μικτής Αθηνών), Αντώνης Νικηταράς, Γιάννης Μπλάνας, Σταύρος Ρουμελιώτης (1928–2000), Γιώργος Καραμπαλίκης, Νίκος Μπαϊρακτάρης, Λάκης Μαραμενίδης, Γιάννης Τσάγκος, Σάββας Παπάζογλου, Χρήστος Αντύπας, Γιάννης Μαρδίτσης, Παντελής Τσάπος, Κόλλιας (στέλεχος της Μικτής Αθηνών), Μίλτος Παπαποστόλου, Γρηγόρης Αποστολίδης, Στέφανος Χατζητσοπάνης, Δημήτρης Γράφας, Γιώργος Ροκίδης, Κώστας Διαμαντόπουλος, Τάσος Καραβοκυράκος, Θέμης Τούσης (αγωνίστηκε και στο εξωτερικό), Μανόλης Τσάπος, Μανώλης Κανελλόπουλος, Σόφος Κουλίδης, Χρήστος Ματάκης, Γιάννης Χανιώτης, Κώστας Χατζημιχαήλ, Παναγιώτης Ντουντούμης, Τζέκος Μπαλαρίνης, (+) Απόστολος Πανόπουλος, (+) Σωτήρης Φακής, Σταύρος Γιαφάλογλου, Μπάμπης Σταυρόπουλος, Λευτέρης Πουπάκης, Γιώργος Μουκέας, Άρης Δαμιανίδης, Παναγιώτης Κατσικογιάννης, Δημήτρης Πηγαδίτης, Πέτρος Βενέτης, Γιάννης Χρυσοστόμου, Ζαχαρίας Λυκουρίνος, Δημήτρης Λάρδας, Χρήστος Ζαντέρογλου, Πρόδρομος Κυριακίδης, Βαγγέλης Γρίμμας, Σταύρος Μακρής, Νίκος Τσιαμπουρής, Γεώργιος Γιαννακόπουλος, Δημήτρης Εξωμανίδης, Τάκης Μαρκόπουλος, Τάκης Τσαλαμάγκας, Φραγκίσκος Μαρτίνος, Αλέκος Ιορδάνου, Μιχάλης Κωνσταντίνου, Σούλης Παππάς, Παναγιώτης Ρελλάκης, Βαγγέλης Συρίγος, Μανώλης Φοράκης, Κώστας Τσίκας, Γιάννης Τριπολιτσιώτης, Μιχάλης Μυλωνάς, Στέλιος Αναστασιάδης, Μιχάλης Χάσταλης, Τόλης Τσιρογιάννης, Γιάννης Πιλάβης, Δημήτρης Ρεμούνδος, Θέμης Βάγγης, Παναγιώτης Λαλούσης, Χρήστος Κωνσταντόπουλος, Δημήτρης Παπαϊωάννου, Χρήστος Πάτσης, Νίκος Μαργιόλης, Κώστας Καραλής, Τότης Φυλακούρης, Μανώλης Αραμπατζής, Σωτήρης Μαυρονάσιος, Νίκος Παντέλης, Σπύρος Λαγκαδίτης, Γιώργος Αθανασιάδης, Νίκος Πρινέας, Γιάννης Παπαθεοδώρου, Δημήτρης Κλης, Νίκος Γραμμένος, Ηλίας Συνοδινός, Γιάννης Νταγκίνης, Γιώργος Κωνσταντόπουλος, Τάκης Μανδραφλής, Δημήτρης Πιστόλης, Χάρης Κοπιτσής, Λεωνίδας Δαμουράς, Δημήτριος Παπαϊωάννου, Δημήτρης Βολονάκης, Πάρης Βάλβης, Θωμάς Μακρής, Σωκράτης Πέτρου, Δημήτρης Μεϊδάνης, Δημήτρης Κωνσταντόπουλος, Σωτήρης Γεωργουδάκης, Γιώργος Αλεξόπουλος, Μανώλης Ψωμάς, Γιώργος Φωτάκης, Δημοσθένης Μανουσάκης, Ανέστης Αγρίτης, Θεόδωρος Παϊσανίδης, Δημήτρης Αλαφογιάννης, Βένος Βαλαχάς, Φώτης Ούτσικας, Γιάννης Βονόρτας, Δαυΐδ Μαύρος, Νίκος Βαλλιάνος, Γιώργος Δαδίτσος, Στέφανος Παπαθεοδώρου, Δημήτρης Μπεκιάρης, Κώστας Μπεχλιβανίδης, Γιώργος Πανταζής, Λάκης Σημαιοφορίδης, Γιάννης Γεωργαράς, Μανώλης Κώττης, Βαγγέλης Παραπραστανίτης, Γιάννης Λάλας, Σταύρος Λέτσας, Μάριος Σκούρας, Χρήστος Φίλτσος, Τάκης Μακροδημήτρης, Μάρκος Μαυρομάτης, Σπύρος Λουκάς, Γιάννης Λιανός, Βασίλης Γιοβανόπουλος, Τάσος Σιδέρης, Τέλης Πιστόλης, Κώστας Ιωάννου, Χρήστος Σουβλέρης, Ναπολέων Καμινιώτης, Φάνης Κοφινάς, Βασίλης Δεσύλλας, Χρήστος Κόντος, Ζήσης Τζήκας, Παναγιώτης Πετρόπουλος, Μάριος Μπέλιας, Βαγγέλης Μέλλος, Μιχάλης Μαγγίνας, Γιάννης Μαγγίνας, Τάσος Τσιάκας, Δημήτρης Τσιαμπουρής, Κώστας Φίστης, Τάσος Καϊτατζής, Γιώργος Σουρλής, Θανάσης Κόης, Αντώνης Καραλής, Κώστας Κατσαρός, Γιώργος Μπάρκογλου, Γιάννης Σκοπελίτης, Κώστας Παπουτσής, Ανδρέας Ντερτινής, Γιώργος Κόγιογλου, Θεόδωρος Πιέτρης, Νίκος Νικολόπουλος, Γιάννης Χλωρός, Μανώλης Λιαπάκης, Γιάννης Χρήστου, Αντώνης Πετρόπουλος, Νικήτας Τουρνάς, Λάμπρος Χανιώτης, Στράτος Δουκάκης, Πάντος Τζανετάκος, Δημήτρης Βέρμπης κ.α.

## Οικονομικά και ιδιοκτησιακό
### Επωνυμία
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

* «**Αιγάλεω Α.Ο. [[Ποδοσφαιρική Ανώνυμη Εταιρεία|Π.Α.Ε.]]**» (1983–1995)
* «**[[Ποδοσφαιρική Ανώνυμη Εταιρεία|Π.Α.Ε.]] Αιγάλεω Α.Ο.**» (1996–2010)
* «**Αιγάλεω 1931 [[Ποδοσφαιρική Ανώνυμη Εταιρεία|Π.Α.Ε.]]**» (2019–σήμερα)

## Διοίκηση ΠΑΕ

## Σημαντικοί ξένοι ποδοσφαιριστές

## Παραπομπές


## Βιβλιογραφία
* "*50 χρόνια Αιγάλεω*" - Νίκος Δημ. Νικολαΐδης (Έκδοση Δήμος Αιγάλεω, 1998)
* "*Η ιστορία του Αιγάλεω από τις λαμαρίνες στα σαλόνια της Ευρώπης*"-Νίκος Δημ. Νικολαϊδης (Έκδοση "Έμβρυο", 2007)

## Εξωτερικοί σύνδεσμοι
* 
* Γήπεδο Αιγάλεω «Σταύρος Μαυροθαλασσίτης», πληροφορίες στον ιστότοπο Stadia.gr.

*
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1931